Аҳәатәи аҳәашьеи: Аԥсны ашәарҭадара аполитикатәи аибашьратәи еидысларақәа инарыдҳәаланы
16:30 19.10.2023 (ирҿыцуп: 17:56 19.10.2023)
Адуниеи аҿы имҩаԥысуа аполитикатәи аибашьратәи аидысларақәа инарыдҳәаланы Аԥсны ашәарҭадара иалацәажәеит арадио Sputnik адырраҭара "Аҳәатәи аҳәашьеи" аҿы. Ари атемала ргәаанагарақәа еибырҳәеит Аԥснытәи Аҳәынҭқарратә университет арҵаҩы, аполитикадырҩы Беслан Ҳагба, Адипломатиатә клуб аԥҵаҩы, Аԥсуа-Абаза конгресс Афонтәи аҟәша аиҳабы, анаплакҩы, уаанӡа адәныҟатәи аусқәа рминистр ихаҭыԥуаҩс аус зуаз Зураб Смыр, иара убас Аԥсны адәныҟатәи аусқәа рминистрра ацҳаражәҳәаҩ ҷыда, Аԥсуа-Абаза Конгресс аппарат анапхгаҩы Кан Ҭаниа.
Адырраҭара "Аҳәатәи аҳәашьеи" амҩаԥгаҩцәа Инал Лазбеи Елеонора Коӷониаԥҳаи аполитикеи, акультуреи, асоциалтә ԥсҭазаареи ирыдҳәалоу азҵаарақәа ганрацәала ирылацәажәалоит. Арадио Sputnik Аԥсны астудиахь иаарыԥхьалоит еиуеиԥшым азҵаарақәа рзы зхатә гәаанагара змоу аполитикцәа, аусдырыҩцәа, ауаажәларратә усзуҩцәа. Адырраҭара есԥшьаша ишиашоу ицо аефир аҿы иҟоуп асааҭ 13 инаркны 14-нӡа.
Аицәажәара инеиҵыхны шәазыӡырҩыр шәылшоит аудиофаил аҿы хыхь.